CELEX: 22010D0636
Language: mt
Date: 2010-05-25 00:00:00
Title: 2010/636/UE: Deċiżjoni Nru 1/2010 tal-Kunsill ta’ Stabbilizzazzjoni u Assoċjazzjoni UE-Kroazja tal- 25 ta’ Mejju 2010 dwar il-parteċipazzjoni tal-Kroazja bħala osservatur fil-ħidma tal-Aġenzija tal-Unjoni Ewropea għad-Drittijiet Fundamentali u l-modalitajiet rispettivi tagħha

23.10.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 279/68
            
         DEĊIŻJONI Nru 1/2010 TAL-KUNSILL TA’ STABBILIZZAZZJONI U ASSOĊJAZZJONI UE-KROAZJA
   tal-25 ta’ Mejju 2010
   dwar il-parteċipazzjoni tal-Kroazja bħala osservatur fil-ħidma tal-Aġenzija tal-Unjoni Ewropea għad-Drittijiet Fundamentali u l-modalitajiet rispettivi tagħha
   (2010/636/UE)
   IL-KUNSILL TA’ STABBILIZZAZZJONI U ASSOĊJAZZJONI UE-KROAZJA,
   Wara li kkunsidra l-Ftehim ta’ Stabbilizzazzjoni u Assoċjazzjoni bejn il-Komunitajiet Ewropej u l-Istati Membri tagħhom, minn naħa waħda, u r-Repubblika tal-Kroazja, min-naħa l-oħra (1).
   Wara li kkunsidra r-Regolament tal-Kunsill (KE) Nru 168/2007 tal-15 ta’ Frar 2007 li jistabbilixxi Aġenzija tal-Unjoni Ewropea għad-Drittijiet Fundamentali (2), u b’mod partikolari l-Artikolu 28(2) tiegħu,
   Billi
   
               (1)
            
            
               Il-Kunsill Ewropew tal-Lussumburgu ta’ Diċembru 1997 għamel il-parteċipazzjoni fl-aġenziji Komunitarji mezz kif tissaħħaħ l-istrateġija ta’ qabel l-adeżjoni. Il-konklużjonijiet tal-Kunsill Ewropew jipprovdu li “l-aġenziji Komunitarji li fihom il-pajjiżi applikanti jkunu jistgħu jipparteċipaw jiġu determinati każ b’każ”.
            
         
               (2)
            
            
               Il-Kroazja tikkondividi l-għanijiet u l-objettivi stabbiliti għall-Aġenzija tal-Unjoni Ewropea għad-Drittijiet Fundamentali u tappoġġa l-kamp ta’ applikazzjoni u d-deskrizzjoni tal-kompiti tal-Aġenzija kif stabbiliti fir-Regolament (KE) Nru 168/2007.
            
         
               (3)
            
            
               Huwa opportun li l-Kroazja tkun tista’ tipparteċipa bħala osservatur fil-ħidma tal-Aġenzija u li jiġu stabbiliti l-modalitajiet għal din il-parteċipazzjoni inklużi d-dispożizzjonijiet li jirrigwardaw il-parteċipazzjoni f’inizjattivi meħuda mill-Aġenzija, il-kontribuzzjoni finanzjarja u l-persunal.
            
         
               (4)
            
            
               Huwa opportun ukoll li l-Aġenzija tittratta kwistjonijiet ta’ drittijiet fundamentali fi ħdan il-kamp ta’ applikazzjoni stabbilit fir-Regolament (KE) Nru 168/2007 fil-Kroazja safejn huwa meħtieġ għall-allinjament gradwali tagħha mad-dritt Komunitarju.
            
         IDDEĊIEDA KIF ĠEJ:
   Artikolu 1
   Il-Kroazja, bħala pajjiż kandidat, għandha tipparteċipa bħala osservatur fl-Aġenzija tal-Unjoni Ewropea għad-Drittijiet Fundamentali, li ġiet stabbilita permezz tar-Regolament (KE) Nru 168/2007.
   Artikolu 2
   1.   L-Aġenzija tista’ tittratta kwistjonijiet ta’ drittijiet fundamentali fi ħdan il-kamp ta’ applikazzjoni tal-Artikolu 3(1) tar-Regolament (KE) Nru 168/2007 fil-Kroazja safejn huwa meħtieġ għall-allinjament gradwali tagħha mad-dritt Komunitarju.
   2.   Għal dan l-għan l-Aġenzija għandha tkun tista’ twettaq fil-Kroazja l-kompiti stabbiliti fl-Artikoli 4 u 5 tar-Regolament (KE) Nru 168/2007.
   Artikolu 3
   Il-Kroazja għandha tikkontribwixxi finanzjarjament għall-attivitajiet tal-Aġenzija msemmija fl-Artikolu 4 tar-Regolament (KE) Nru 168/2007 f’konformità mad-dispożizzjonijiet stabbiliti fl-Anness għal din id-Deċiżjoni.
   Artikolu 4
   1.   Il-Kroazja għandha tappunta persuni li jikkonformaw mal-kriterji stabbiliti fl-Artikolu 12(1) tar-Regolament (KE) Nru 168/2007 bħala osservatur u sostitut, rispettivament. Huma jistgħu jipparteċipaw fil-ħidma tal-Bord ta’ Tmexxija fuq bażi ugwali mal-membri u s-sostituti appuntati mill-Istati Membri, iżda mingħajr id-dritt tal-vot.
   2.   Il-Kroazja għandha tinnomina uffiċjal tal-gvern bħala Uffiċjal Nazzjonali ta’ Kuntatt, kif imsemmi fl-Artikolu 8(1) tar-Regolament (KE) Nru 168/2007.
   3.   Fi żmien erba’ xhur mid-dħul fis-seħħ ta’ din id-Deċiżjoni, il-Kroazja għandha tinforma lill-Kummissjoni bl-ismijiet, il-kwalifiki u d-dettalji ta’ kuntatt tal-persuni msemmija fil-paragrafi 1 u 2.
   Artikolu 5
   Id-data pprovduta lil jew li toħroġ mill-Aġenzija tista’ tiġi ppublikata u għandha tkun magħmula aċċessibbli għall-pubbliku, bil-kondizzjoni li l-informazzjoni kunfidenzjali tingħata l-istess grad ta’ protezzjoni fil-Kroazja hekk kif tingħata fi ħdan il-Komunità.
   Artikolu 6
   L-Aġenzija għandha tgawdi fil-Kroazja l-istess kapaċità legali bħal dik mogħtija lill-entitajiet legali taħt il-liġijiet tal-Kroazja.
   Artikolu 7
   Sabiex l-Aġenzija u l-persunal tagħha jkunu jistgħu jwettqu l-kompiti tagħhom, il-Kroazja għandha tagħtihom il-privileġġi u l-immunitajiet identiċi għal dawk fl-Artikoli 1 sa 4, 6, 7, 11 sa 14, 16, 18 u 19 tal-Protokoll (Nru 36) dwar il-Privileġġi u l-Immunitajiet tal-Komunitajiet Ewropej, mehmuż mat-Trattati li jistabbilixxu l-Komunità Ewropea u l-Komunità Ewropea dwar l-Enerġija Atomika.
   Artikolu 8
   B’deroga mill-Artikolu 12(2)(a) tal-Kundizzjonijiet tal-Impjieg tal-Ħaddiema l-Oħra tal-Komunitajiet Ewropej previst fir-Regolament tal-Kunsill (KEE, Euratom, KEFA) Nru 259/68 (3), iċ-ċittadini tal-Kroazja li jgawdu d-drittijiet kollha tagħhom ta’ ċittadini jistgħu jiġu impjegati b’kuntratt mid-Direttur tal-Aġenzija.
   Artikolu 9
   Kull waħda mill-Partijiet għandha tieħu kwalunkwe miżura ġenerali jew speċifika li hija meħtieġa sabiex ikunu ssodisfati l-obbligi tagħha taħt din id-Deċiżjoni u għandha tinnotifikahom lill-Kunsill ta’ Stabbilizzazzjoni u Assoċjazzjoni.
   Artikolu 10
   Din id-Deċiżjoni għandha tidħol fis-seħħ fl-ewwel jum tat-tieni xahar wara d-data tal-adozzjoni tagħha.
   
      Magħmul fi Brussell, il-25 ta’ Mejju 2010.
      
         
            Għall-Kunsill ta’ Stabbilizzazzjoni u Assoċjazzjoni UE-Kroazja
         
         
            Il-President
         
         G. JANDROKOVIĆ
      
   
   
      (1)  ĠU L 26, 28.1.2005, p. 3.
   
      (2)  ĠU L 53, 22.2.2007, p. 1.
   
      (3)  ĠU L 56, 4.3.1968, p. 1.
   
      ANNESS
      
         KONTRIBUZZJONI FINANZJARJA TAL-KROAZJA GĦALL-AĠENZIJA TAL-UNJONI EWROPEA GĦAD-DRITTIJIET FUNDAMENTALI
      
      
               
                  1.
               
               
                  Il-kontribuzzjoni finanzjarja li għandha titħallas mill-Kroazja lill-baġit ġenerali tal-Unjoni Ewropea sabiex tipparteċipa fl-Aġenzija tal-Unjoni Ewropea għad-Drittijiet Fundamentali (l-Aġenzja), kif stabbilit fil-punt 2, tirrappreżenta l-ispiża sħiħa tal-parteċipazzjoni tagħha fiha.
               
            
               
                  2.
               
               
                  Il-kontribuzzjoni finanzjarja li għandha titħallas mill-Kroazja lill-baġit ġenerali tal-Unjoni Ewropea għandha tkun kif ġej:
                  
                              Sena 1:
                           
                           
                              EUR 180 020 
                           
                        
                              Sena 2:
                           
                           
                              EUR 180 020 
                           
                        
                              Sena 3:
                           
                           
                              EUR 180 020 
                           
                        
                              Sena 4:
                           
                           
                              EUR 205 020 
                           
                        
                              Sena 5:
                           
                           
                              EUR 205 020 
                           
                        
            
               
                  3.
               
               
                  L-appoġġ finanzjarju possibbli mill-programmi ta’ għajnuna tal-Komunità għandu jkun miftiehem separatament skont il-programm rilevanti tal-Komunità.
               
            
               
                  4.
               
               
                  Il-kontribuzzjoni tal-Kroazja ser tiġi amministrata skont ir-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanazjarju applikabbli għall-baġit ġenerali tal-Komunitajiet Ewropej (1).
               
            
               
                  5.
               
               
                  L-ispejjeż tal-ivvjaġġar u ta’ sussistenza li jintefqu mir-rappreżentanti u l-esperti tal-Kroazja sabiex jieħdu sehem fl-Aġenzija jew f’laqgħat relatati mal-implimentazzjoni tal-programm ta’ ħidma tal-Aġenzija għandhom jiġu rimborsati mill-Aġenzija fuq l-istess bażi ta’ u skont il-proċeduri attwalment fis-seħħ għall-Istati Membri tal-Unjoni Ewropea.
               
            
               
                  6.
               
               
                  Wara d-dħul fis-seħħ ta’ din id-Deċiżjoni u fil-bidu ta’ kull sena sussegwenti, il-Kummissjoni għandha tibgħat lill-Kroazja talba għal fondi li tikkorrispondi għall-kontribuzzjoni tagħha lill-Aġenzija skont din id-Deċiżjoni. Għall-ewwel sena kalendarja tal-parteċipazzjoni tagħha, il-Kroazja ser tħallas kontribuzzjoni kkalkulata mid-data tal-parteċipazzjoni sal-aħħar tas-sena fuq bażi pro rata. Għas-snin ta’ wara, il-kontribuzzjoni tkun skont din id-Deċiżjoni.
               
            
               
                  7.
               
               
                  Din il-kontribuzzjoni għandha tkun espressa f’EUR u mħallsa f’kont bankarju tal-Kummissjoni f’EUR.
               
            
               
                  8.
               
               
                  Il-Kroazja ser tħallas il-kontribuzzjoni tagħha skont it-talba għal fondi għall-parti tagħha mhux aktar tard minn 30 jum wara li t-talba tintbagħat mill-Kummissjoni.
               
            
               
                  9.
               
               
                  Kull dewmien fil-ħlas tal-kontribuzzjoni għandu jġib miegħu ħlas ta’ imgħax mill-Kroazja fuq l-ammont li jkun fadal mid-data dovuta. Ir-rata tal-imgħax tikkorrispondi għar-rata applikata mill-Bank Ċentrali Ewropew, fid-data dovuta, għall-operazzjonijiet tiegħu f’EUR, biż-żieda ta’ 1,5 punti perċentwali.
               
            
         (1)  ĠU L 248, 16.9.2002, p. 1.